દરેક બાબતને બે બાજુ હોય છે, સારી તેમ જ નઠારી. બિલ્ડિંગના કમ્પાઉન્ડમાં કે ગ્રાઉન્ડમાં જઇને વિવિધ રમતો રમવામાં કંટાળો અથવા સૂગ અનુભવતા તરુણો આજની તારીખમાં સ્માર્ટ ફોન કે કમ્પ્યુટર પર ગેમ રમવાની મજા માણતા જોવા મળે છે. જોકે, બે ઘડીનો આનંદ હવે લત બની રહી છે. જેમ એક સમયે યુવાનો નશીલા પદાર્થોના બંધાણી બની રહ્યા હતા એ જ રીતે આજના યુવકો ઇન્ટરનેટની મદદથી રમાતી ગેમના બંધાણી બની રહ્યા છે. અલબત્ત ક્યારેક બ્લુ વ્હેલ જેવી નઠારી ગેમના સકંજામાં તેઓ ફસાઇ જતા હોય છે. રશિયામાં જન્મેલી આ ગેમ વધુ હાહાકાર મચાવે એ પહેલાં સિક્કાની બીજી બાજુ જેવી પિંક વ્હેલ નામની ગેમ અસ્તિત્વમાં આવી છે. બ્લુ ગેમ તરુણોની લાગણીઓ સાથે રમત રમીને તેમને ગૂંચવીને કરુણ અંજામને નોતરું આપે છે તો પિંક વ્હેલ મૂંઝવણ અનુભવતા આ તરુણોને માથે હાથ ફેરવીને વહાલસોયું વર્તન કરી રહી છે. એના ટાસ્ક અથવા ચૅલેન્જીસ આ વાત ધ્યાનમાં રાખીને જ તૈયાર કરવામાં આવ્યા છે. કેટલાક ટાસ્ક આસાન નથી, પણ કોઇ રીતે નુકસાન પહોંચાડનારા નથી એ એની જમા બાજુ છે.